Hans Reiser

Hans Thomas Reiser (født 19. desember 1963 i Oakland i California i USA) er en amerikansk informatiker og gründer. Reiser var hovedarkitekten bak de journalførende filsystemene ReiserFS og Reiser4. ReiserFS ble innlemmet i versjon 2.4.1 av Linuxkjernen den 30. januar 2001. Reiser4 ble innlemmet i versjon 3.15 av Linuxkjernen den 14. august 2014.

Den 1. januar 2004 grunnla han firmaet Namesys, som hadde som formål å promotere begge disse filsystemene. Selskapet ble inaktivt i 2010.

Den 28. april 2008 ble Hans Reiser dømt for drapet på sin kone Nina Reiser, som hadde vært savnet siden september 2006. Den 29. august 2008 innrømmet han drapet og fortalte myndighetene hvor han hadde begravet liket, mot å få redusert straff.

Barndom, utdannelse og karriere

Hans Reiser er født og oppvokst i Oakland i California. Der ble han født den 19. desember 1963 som barn av faren Ramon Reiser og moren Beverly Palmer. 13 år gammel avsluttet han middelskolen på grunn av sin forakt for hva som han betraktet som overdrevent rigid, konvensjonelt skolesystem, og fordi han stadig ble mobbet og latterliggjort av sine jevnaldrende. I et intervju har han forklart at han 15 år gammel ble opptatt som student ved University of California, Berkeley. Reiser startet og avsluttet sin utdannelse ved universitetet flere ganger inntil han mottok en bachelor of science i informatikk i 1992 28 år gammel. Han tok ingen doktorgrad av samme grunn som han avsluttet middelskolen, nemlig på grunn av sin forakt for det rigide, konvensjonelle utdanningssystemet. Han arbeidet deltid og fulltid inntil han grunnla selskapet Namesys, som hadde sin base i California. Før han startet Namesys, var Reiser ansatt ved Synopsys, IBM Research, Premenos Corp. og Accurate Information Systems.

Namesys og ReiserFS

Reiser og hans selskap Namesys utviklet de journalførende filsystemene ReiserFS og Reiser4. ReiserFS har vært tilgjengelig i Linuxkjernen siden versjon 2.4.1 og har til tider vært standard filsystem i flere linuxdistribusjoner, deriblant Novells OpenSUSE, SUSE Linux Enterprise Desktop og SUSE Linux Enterprise Server inntil 2006.

I kjølvannet av Hans Reisers arrestasjon i 2006, uttrykte folk i bevegelsen for fri og åpen programvare bekymringer for fremtiden til Reiser4. Jonathan Corbet, redaktør av LWN.net, argumenterte for at Reiser4 ennå ikke var moden i dets egenskaper og at Reisers krigerske forhold til fellesskapet innebar at filsystemets fremtid var begrenset i enhver henseende.

Like etter arrestasjonen, uttalte ansatte ved Namesys at de ville fortsette å arbeide, at arrestasjonen ikke ville ha noen umiddelbar effekt på programvarens utvikling, og at de over tid ville sikre selskapets langvarige fremtid. Den 21. desember 2006 kunngjorde Reiser at han ville selge selskapet for å kunne betale sine egne rettslige utgifter. Ifølge et intervju med Namesys-ansatte Edward Shishkin fra januar 2008, hadde selskapets kommersielle aktivitet opphørt, men det var ikke blitt solgt.

Reiser4 ble innlemmet i versjon 3.15 av Linuxkjernen den 14. august 2014.

Referanser

Eksterne lenker

Hans Reiser's resume 
The Reiser4 Filesystem: Ways In Which Extra Rigor In Scientific Methodology Can Consume Years Of Your Life, And How The Result Can Be So Very Worthwhile — foredrag av Hans Reiser ved Stanford University
 Current filings - om feilaktige dødsdommer i Alameda county rettssaker

Programmerere av Linuxkjernen
Programmerere fra USA
Personer i databransjen
Personer fra USA dømt for drap
Personer fra Oakland
Personer fra USA av tysk opphav